ಕೊರೋನಾ ಎಫೆಕ್ಟ್ 150 ಅಡಿ ಎತ್ತರದ ವಾಟರ್ ಟ್ಯಾಂಕ್ ನಲ್ಲಿ ನಡೆಯುತ್ತದೆ ಆನ್ ಲೈನ್ ಕ್ಲಾಸ್ ಇವರಿಂದ ಪ್ರಕಟಿಸಲಾಗಿದೆ News Alert ಒಡಿಶಾ : ಕೊರೋನಾ ಕಾರಣದಿಂದ ಎಜುಕೇಶನ್ ಕುಂಠಿತವಾಗಬಾರದು ಎಂದು ಇದೀಗ ಆನ್ ಲೈನ್ ಶಿಕ್ಷಣ ಪ್ರಾರಂಭಗೊಂಡಿದೆ. ಆದರೆ ಭಾರತದ ಶಿಕ್ಷಣ ವ್ಯವಸ್ಥೆ ಆನ್ ಲೈನ್ ಶಿಕ್ಷಣ ಪದ್ಧತಿಗೆ ಒಗ್ಗಿಕೊಂಡಿಲ್ಲ, ಹಾಗೂ ವಿದ್ಯಾರ್ಥಿಗಳು ಮತ್ತು ಶಿಕ್ಷಕರು ಕೂಡಾ ಅನ್ ಲೈನ್ ಶಿಕ್ಷಣ ಪದ್ದತಿಯನ್ನು ಮಾನಸಿಕವಾಗಿ ಒಪ್ಪಿಕೊಳ್ಳುವ ಸ್ಥಿತಿಯಲ್ಲಿ ಇಲ್ಲ. ಜೊತೆಗೆ ನಮ್ಮ ತಾಂತ್ರಿಕ ವ್ಯವಸ್ಥೆಯೂ ಆನ್ ಲೈನ್ ಶಿಕ್ಷಣವನ್ನು ಸಂಪೂರ್ಣ ಜಾರಿ ಮಾಡುವ ಮಟ್ಟಿಗೆ ಬೆಳೆದಿಲ್ಲ. ಈ ಕಾರಣದಿಂದ ಗ್ರಾಮೀಣ ಪ್ರದೇಶದ ಮಂದಿ ಆನ್ ಲೈನ್ ವ್ಯವಸ್ಥೆಯಲ್ಲಿ ಶಿಕ್ಷಣ ಪಡೆಯಲು ಪರದಾಡುತ್ತಿದ್ದಾರೆ. ಮುಖ್ಯವಾಗಿ ಅಂಡ್ರಾಯ್ಡ್ ಫೋನ್ ಮತ್ತು ಅದರಕ್ಕೆ ಪೂರಕವಾದ ನೆಟ್ ವರ್ಕ್ ಸಮಸ್ಯೆಯೇ ಆನ್ ಲೈನ್ ಶಿಕ್ಷಣಕ್ಕೆ ಅಡ್ಡಿಯಾಗಿದೆ. ಒಡಿಶಾದ ಸಂಬಲ್ಪುರದಲ್ಲಿ ಇದೇ ರೀತಿಯ ಪರಿಸ್ಥಿತಿ ಎದುರಾಗಿದ್ದು, ದೇಬಗರ್ ಗ್ರಾಮದ ಸ್ವಾಮಿ ಶಿವಾನಂದ ಸಂಸ್ಕೃತ ಕಾಲೇಜು ವಿದ್ಯಾರ್ಥಿಗಳಿಗೆ ಆನ್ಲೈನ್ ತರಗತಿಗಳಿಗೆ ಹಾಜರಾಗಲು ಸೂಕ್ತ ಇಂಟರ್ ನೆಟ್ ಸಿಗುತಿಲ್ಲ. ಈ ಊರಲ್ಲಿ ಮೊಬೈಲ್ ನೆಟ್ ವರ್ಕ್ ಸಿಗುವುದೇ ಕಷ್ಟ ಇನ್ನು ಇಂಟರ್ ನೆಟ್ ನಿರೀಕ್ಷೆ ಮಾಡಲು ಸಾಧ್ಯವೇ. ಹಾಗಂತ ತರಗತಿಗೆ ಹಾಜರಾಗದಿರಲು ಸಾಧ್ಯವೇ. ಈ ಕಾರಣದಿಂದ ತಮ್ಮ ತರಗತಿಗಳಿಗೆ ಹಾಜರಾಗಲು ವಿದ್ಯಾರ್ಥಿಗಳು 150 ಅಡಿಯ ವಾಟರ್ ಟ್ಯಾಂಕ್ ಹತ್ತುತ್ತಾರೆ. ಮೊಬೈಲ್ ಫೋನ್, ನೋಟ್ಬುಕ್, ಇಯರ್ ಫೋನ್ ಗಳನ್ನ ಜೊತೆ ವಾಟರ್ ಟ್ಯಾಂಕ್ ಹತ್ತುವ ವಿದ್ಯಾರ್ಥಿಗಳು ಅಪಾಯವನ್ನು ಹೆಗಲ ಮೇಲೆ ಹೊತ್ತುಕೊಂಡೇ ಆನ್ಲೈನ್ ತರಗತಿಗಳಿಗೆ ಹಾಜರಾಗುತ್ತಿದ್ದಾರೆ. ಈ ಸಂಬಂಧ ನಮ್ಮೂರಿಗೊಂದು ಇಂಟರ್ ನೆಟ್ ವ್ಯವಸ್ಥೆ ಮಾಡಿಕೊಡಿ ಎಂದು ಮುಖ್ಯಮಂತ್ರಿ ಸೇರಿದಂತೆ ಸಂಬಂಧಪಟ್ಟವರಿಗೆ ವಿದ್ಯಾರ್ಥಿಗಳು ಮನವಿ ಮಾಡಿದ್ದಾರೆ. ಆದರೆ ಫಲಿತಾಂಶ ಮಾತ್ರ ಶೂನ್ಯ.